62021TJ0198_RES
Lieta T‑198/21
Ancor Group GmbH
pret
Eiropas Savienības Intelektuālā īpašuma biroju
Vispārējās tiesas (piektā palāta) 2022. gada 23. februāra spriedums
Eiropas Savienības preču zīme – Iebildumu process – Eiropas Savienības vārdiska preču zīme “CODE‑X” – Agrākas valsts vārdiskas un grafiskas preču zīmes “Cody’s” – Agrāka starptautiska grafiska preču zīme “Cody’s” – Relatīvs atteikuma pamats – Sajaukšanas iespējas neesamība – Regulas (ES) 2017/1001 8. panta 1. punkta b) apakšpunkts
Eiropas Savienības preču zīme – Eiropas Savienības preču zīmes definīcija un iegūšana – Relatīvi atteikuma pamati – Agrākas preču zīmes, kas ir identiska vai līdzīga un reģistrēta attiecībā uz identiskām vai līdzīgām precēm vai pakalpojumiem, īpašnieka iebildumi – Sajaukšanas ar agrāku preču zīmi iespēja – Vārdiska preču zīme “CODE‑X” un vārdiska un grafiska preču zīme “Cody’s”
(Eiropas Parlamenta un Padomes Regulas 2017/1001 8. panta 1. punkta b) apakšpunkts)
(skat. 36., 45., 53., 63., 65. un 72.–74. punktu)
Eiropas Savienības preču zīme – Eiropas Savienības preču zīmes definīcija un iegūšana – Relatīvi atteikuma pamati – Agrākas preču zīmes, kas ir identiska vai līdzīga un reģistrēta attiecībā uz identiskām vai līdzīgām precēm vai pakalpojumiem, īpašnieka iebildumi – Sajaukšanas ar agrāku preču zīmi iespēja – Apzīmējumu līdzības vai atšķirības elementu izsvēršana – Apzīmējumu raksturīgo īpašību vai preču vai pakalpojumu tirdzniecības apstākļu ņemšana vērā – Dzērienu nozare
(Eiropas Parlamenta un Padomes Regulas 2017/1001 8. panta 1. punkta b) apakšpunkts)
(skat. 57.–62. punktu)
Rezumējums
Ancor Group GmbH iesniedza pieteikumu par vārdiska apzīmējuma “CODE‑X” kā Eiropas Savienības preču zīmes reģistrāciju attiecībā uz dzērieniem. Cody’s Drinks International GmbH iesniedza iebildumus, balstoties uz savām Vācijas vārdiskām un grafiskām preču zīmēm “Cody’s” un minētās grafiskās preču zīmes starptautisku reģistrāciju, kuras attiecina uz Eiropas Savienību un kuras reģistrētas attiecībā uz dzērieniem. Tā apgalvoja, ka pastāv sajaukšanas iespēja (
1
). Iebildumi tika noraidīti.
Eiropas Savienības Intelektuālā īpašuma biroja Apelācijas padome atcēla Iebildumu nodaļas lēmumu. Sajaukšanas iespējas visaptverošā vērtējumā piešķirot īpašu nozīmi fonētiskās līdzības pakāpei, tā secināja, ka konkrētās sabiedrības daļas uztverē pastāv sajaukšanas iespēja attiecībā uz visām norādītajām preču zīmēm.
Izskatot Ancor Group prasību, Vispārējā tiesa atcēla Apelācijas padomes lēmumu, pamatojoties uz to, ka šī pēdējā minētā pieļāvusi kļūdu, konstatējot sajaukšanas iespējas esamību, un precizēja, ka dzērienu jomā visos gadījumos preču zīmju fonētiskajai uztverei nav jāpiešķir dominējoša nozīme.
Vispārējās tiesas vērtējums
Vispārējā tiesa konstatē, ka konfliktējošiem apzīmējumiem ir tikai vāja vai pat vidēja līdzības pakāpe vizuālā aspektā, kā arī vidēja līdzības pakāpe fonētiskā aspektā un apzīmējumi ir atšķirīgi konceptuālā aspektā.
Attiecībā uz Apelācijas padomes piešķirto īpašo nozīmi fonētiskās līdzības pakāpei, Vispārējā tiesa atgādina, ka, visaptveroši vērtējot sajaukšanas iespēju, nozīme, ko piešķir konfliktējošo apzīmējumu vizuālajam, fonētiskajam un konceptuālajam aspektam, var mainīties atkarībā no objektīviem apstākļiem, kādos preču zīmes var nonākt tirgū. Tomēr šajā kontekstā par atsauci ir uzskatāmi tirdzniecības apstākļi, kas parasti ir gaidāmi attiecībā uz to preču kategoriju, kuras aptver attiecīgās preču zīmes.
Vispārējā tiesa precizē, ka, lai gan, protams, nevar izslēgt, ka konfliktējošo apzīmējumu esošās fonētiskās atšķirības uztvere var nebūt acīmredzama īpaši trokšņainā vidē, tādā kā, piemēram, bāri vai diskotēkas visapmeklētākajā laikā, tomēr šāds pieņēmums nevar būt vienīgais pamats, lai novērtētu iespējamo konfliktējošo apzīmējumu sajaukšanas iespēju. Proti, kā tas būtībā norādīts iepriekšējā punktā minētajā judikatūrā, šāds vērtējums ir jāveic, ņemot vērā konkrētās sabiedrības daļas uztveri “parastos” tirdzniecības apstākļos.
Vispārējā tiesa atzīst, ka atsevišķās lietās tā ir piešķīrusi īpašu nozīmi konfliktējošo apzīmējumu fonētiskajai līdzībai, jo attiecīgās dzērienu, it īpaši alkoholisko dzērienu, nozarē ietilpstošās preces varēja tikt pasūtītas mutiski, ieraugot to nosaukumu ēdienkartē vai vīnu kartē. Tomēr tā piebilst, ka no judikatūras arī izriet, ka neviens elements neļauj uzskatīt, ka principā dzērienu patērētājs tos iegādāsies, sarunājoties par savu pasūtījumu pārpildītā un trokšņainā bārā vai restorānā.
Bez tam, pat ja bāri un restorāni ir nozīmīgs šo preču veida pārdošanas tīkls, ir skaidrs, ka šajās vietās patērētājs varēs vizuāli uztvert attiecīgās preču zīmes, pirms mutiska pasūtījuma veikšanas it īpaši izpētot viņam atnesto pudeli vai izmantojot citus palīgmateriālus, tādus kā ēdienkarte vai dzērienu karte. Turklāt un galu galā, bāri un restorāni nav vienīgie attiecīgo preču pārdošanas tīkli. Proti, šīs preces pārdod arī lielveikalos vai citās mazumtirdzniecības vietās, kur patērētājs pats izvēlas preci un tāpēc viņam galvenokārt jāpaļaujas uz preču zīmes attēlu uz šīs preces.
Līdz ar to, lai gan dažreiz preču zīmju dzērienu jomā fonētiskajai uztverei ir tikusi piešķirta izšķirošā nozīme, šādu apsvērumu nevar piemērot jebkurā gadījumā.
Šajā lietā nav iesniegts neviens pierādījums, lai konstatētu, ka attiecīgās preces galvenokārt tiek pasūtītas mutiski. Gluži pretēji, lai gan konkrētā sabiedrības daļa bāros un restorānos tās pasūta mutiski, parasti tas tiek darīts pēc tam, kad to nosaukums ir bijis redzams dzērienu kartē vai ēdienkartē vai ir bijusi iespēja izpētīt preci, kas tiks pasniegta, kā rezultātā tā var vizuāli uztvert preču zīmi, lai norādītu, ko tā vēlas iegādāties.
Līdz ar to Vispārējā tiesa secina, ka nepastāv sajaukšanas iespēja, atceļ Apelācijas padomes lēmumu un, īstenojot savas [lēmumu] grozīšanas pilnvaras, noraida Cody’s Drinks International iesniegtos iebildumus.
(
1
)	Eiropas Parlamenta un Padomes Regulas (ES) 2017/1001 (2017. gada 14. jūnijs) par Eiropas Savienības preču zīmi (OV 2017, L 154, 1. lpp.) 8. panta 1. punkta b) apakšpunkta izpratnē.